Asylansøger fængslet: Kvinden skreg om hjælp og det hørte bekymret borger, som alarmerede politiet

En ung kvinde er angiveligt blevet voldtaget på en skole i Haderslev i weekenden.

Politiet har anholdt en 24-årig asyl-ansøger fra et asylcenter, der ligger tæt på gerningsstedet.

Manden er blevet varetægtsfængslet til den 11. august.

Voldtægten skete tidligt søndag morgen ved 03.30 tiden ved Sønder Otting Skoles afdeling på Kløvermarken i Haderslev.

Den 19-årige kvinde har forklaret til politiet, at hun blev overfaldet af manden. Han tog fat omkring sit offers hals og holdt hende fast under ugerningen.

Skreg om hjælp

Den chokerede kvinde skreg desperat om hjælp under overfaldet. En borger i området hørte skrigene fra området ved skolen og vedkommende tilkaldte politiet.

Selv om politiet omgående rykkede ud til stedet, så lykkedes det ikke betjentene at afværge voldtægten.

Men betjentene fik anholdt en 24-årig udenlandsk mand på gerningsstedet.

Lynede bukser op

- Manden blev anholdt nærmest på fersk gerning. Han var ved at lyne sine bukser op, da betjentene nåede frem, siger Jacob Ulvedal, leder af lokalpolitiet i Haderslev, til Ekstra Bladet.

En retsmedicinsk undersøgelse har slået fast, at kvinden har været udsat for en fuldbyrdet voldtægt.

Det er uvist, hvordan den anholdte mand stiller sig til sigtelsen for voldtægt.

- Han vil hverken udtale sig til politiet eller i retten, siger Jacob Ulvedal.

Retsmødet blev holdt for lukkede døre.